Nädalavahetuse ilm on lörtsine ja tormine, maikuu algab rahulikumalt ja soojemalt (28.04.2017 13:22)
Ilmaolud muudab keeruliseks Poola kohal tekkiv uus madalrõhkkond, mis liigub ägedana põhja poole ning jõuab päevaks Liivi lahe äärde. Ööl vastu laupäeva pilvisus tiheneb ja kesköö paiku hakkab Lõuna-Eestis vihma sadama, sadu laieneb edasi põhja poole ning sekka tuleb ka lörtsi. Põhja-Eestisse jõuab sadu alles hommikul. Tugevneva kirdetuule puhangud ulatuvad 15, hommikul Soome ja Liivi lahe ääres 18 m/s. Õhutemperatuur on 0..+5°C. Päeval sajab aeg-ajalt vihma ja lörtsi, sadu on valdavalt tihe. Õhtul Lõuna-Eestis saju võimalus väheneb. Puhub tugev kirdetuul, puhanguid on 15, rannikul kuni 20 m/s, Hiiumaal ja põhjarannikul kuni 25 m/s, sisemaal pöördub pärastlõunal tuul itta ja kagusse ning mõneks ajaks nõrgeneb. Õhutemperatuur on 1..6°C ümbruses, Kagu-Eestis võib õhtu poole 10°C lähistele tõusta.
Pühapäeva (30.04.) jätkab madalrõhkkond liikumist põhja poole ning jõuab päeval Botnia lahe põhjatipu lähistel. Eesti jääb madalrõhkkonna mõjusfääri. Kord siin, kord seal sajab vihma, sekka ka lörtsi, kuid sajuhood on märksa nõrgemad. Pärastlõunal pilvisus hõreneb ja sadu lakkab. Tuul puhub mandril lõunakaarest, hommikuks pöördub edelasse, saartel valdavalt läänest ja loodest ja on uuesti tugev, puhanguid 15 m/s, saartel öösel kuni 20 m/s. Õhutemperatuur on öösel 1..6, päeval 3..8°C.
Esmaspäevaks (1.05.) tugevneb kõrgrõhuvöönd ning ilm on enamasti sajuta. Tuul puhub läänekaarest ja on öösel veel puhanguline, päev tuleb juba rahulik. Õhutemperatuur on öösel -2..+3, päeval 10..14, meretuulega rannikul kuni 6°C.
Teisipäeval (2.05.) püsib kõrgrõhkkonna ülekaal ja ilm on sajuta ning mõõduka põhjakaare tuulega. Selge ööga langeb õhutemperatuur 0°C ümbrusse (-1..+3°C), päeval tõuseb 12..15°C-ni, meretuulega rannikul tõuseb veidi üle 5°C.
Kolmapäeval (3.05.) püsib tugevneva kõrgrõhkkonna mõjul sajuta ilm. Kesk-Euroopast survet avaldava madalrõhkkonna mõjul tugevneb kirdetuul. Õhuvool pöördub aga tõenäoliselt põhja ja sealt saabub jahedamat õhku. Temperatuur on öösel 1..5, päeval 6°C-st meretuulega rannikul 10..12°C-ni sisemaal.
Neljapäeval (4.05.) on kõrgrõhkkonna ülekaal. Ilm on sajuta ja võrdlemisi rahulik. Õhutemperatuur on öösel 0..+5, päeval meretuulega rannikul kuni 6°C, sisemaal 9..12°C.
Reede (5.05.) tuleb kõrgrõhkkonna servas samuti sajuta ja võrdlemisi selge taevaga. Põhjakaare tuul on mõõdukas. Õhutemperatuur on öösel 0..+5, päeval meretuulega rannikul ikka kuni 6, sisemaal 10..13°C.